**ΕΠΙΣΚΕΨΗ ΣΤΗ ΣΧΟΛΗ ΙΚΑΡΩΝ**

**«Ἄμμες δὲ γ’ ἐσόμεθα πολλῶ κάρρονες…» «Εμείς θα γίνουμε πολύ καλύτεροί σας», Πλούταρχος**

Αυτό είναι το σύνθημα της Σχολής Ικάρων, την οποία επισκεφτήκαμε στις 8 Μαΐου στα πλαίσια του Σχολικού Επαγγελματικού Προσανατολισμού. Πρόκειται για μία από τις εκπαιδευτικές επισκέψεις που οργανώνει το σχολείο μας για τους μαθητές της Γ’ γυμνασίου.

Η Σχολή Ικάρων υπάγεται στο Γενικό Επιτελείο Αεροπορίας που έχει έδρα την Αεροπορική Βάση Δεκέλειας στο Τατόι. Κατά τη διάρκεια της επίσκεψής μας παρακολουθήσαμε ομιλία στο αμφιθέατρο της Σχολής όπου μας εξήγησαν ότι αποστολή της Σχολής Ικάρων είναι να παρέχει στην Πολεμική Αεροπορία μόνιμους αξιωματικούς με κατάλληλη εκπαίδευση , να παράγει γνώση και να προάγει την έρευνα για την αεροπορική και αεροδιαστημική επιστήμη. Στη συνέχεια μας ξενάγησαν στους εξωτερικούς χώρους της Σχολής και στο Μουσείο Πολεμικής Αεροπορίας , όπου και θαυμάσαμε διαφόρων τύπων αεροπλάνα.

Μαριλένα Ιωαννίδη, Γ2